Diari Oficial de la Generalitat Valenciana


Sumari del DOGV 5275, del 07-06-2006 (2006/5719)

RESOLUCIÓ de 20 d'abril de 2006, de la Direcció General d'Energia, per la qual s'atorga a Gas Natural Cegas, SA, l'autorització administrativa per a la construcció de la xarxa de distribució de gas natural al terme municipal de Benicàssim a la província de Castelló. (CBREDE/2004/4/12 i CBREDE/2004/16/12).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5275

Data del DOGV
:   07-06-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/5719


Data del document
:   20-04-2006

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * Benicàssim
    * indústria energètica
    * proveïment energètic
    * empresa privada

RESOLUCIÓ de 20 d'abril de 2006, de la Direcció General d'Energia, per la qual s'atorga a Gas Natural Cegas, SA, l'autorització administrativa per a la construcció de la xarxa de distribució de gas natural al terme municipal de Benicàssim a la província de Castelló. (CBREDE/2004/4/12 i CBREDE/2004/16/12). [2006/5719]  
Vista la sol·licitud presentada per Gas Natural Cegas, SA, amb data 20 d'abril de 2004, en la Unitat Territorial d'Energia de Castelló de la Conselleria d'Infraestructures i Transport, junt amb el projecte de la xarxa bàsica de distribució de gas natural a Benicàssim i l'addenda a este firmats ambdós per l'enginyer industrial, Sr. Federico Arroyo Gómez i visats pel Col·legi Oficial d'Enginyers Superiors Industrials de la Comunitat Valenciana amb dates respectivament de 23 de gener de 2004 i 1 d'abril del mateix any, perquè li siga atorgada l'autorització administrativa per a la distribució de gas natural al municipi de Benicàssim, província de Castelló, amb destinació als mercats domèstic, comercial i industrial.  
Vist que es va realitzar la informació pública, a què fa referència l'article 73.4 de la Llei 34/1998, de 7 d'octubre, del Sector d'Hidrocarburs (BOE, de 8 d'octubre de 1998), per mitjà de l'anunci corresponent que es va publicar en els diaris Mediterráneo i El Mundo el 8 juny de 2004; en el Butlletí Oficial de la Província de Castelló de 29 de juny de 2004 i en el DOGV de 17 de juny de 2004.  
Vist que es troba en l'expedient i en el termini establit reglamentàriament, l'escrit d'al·legacions a la sol·licitud d'autorització, presentat per Iberdrola Distribución de Gas, SAU i que, en síntesi, manifesta el següent:  
. Que de la sol·licitud i documentació presentada per Gas Natural Cegas, SA, no ha sigut possible identificar el denominat Estudi d'Inversions i Planificació de la Xarxa de Gas de Benicàssim, ni resulta possible establir el punt de connexió proposat, i tampoc es pot delimitar l'àrea concreta per a la qual se sol·licita l'autorització, i se sol·licita que es requerisca a Gas natural Cegas, SA, perquè precise el punt de connexió a la xarxa i perquè delimite l'àmbit concret per al qual sol·licita l'autorització, i es significa que per al cas que li siga atorgada expressament es declare sense caràcter d'exclusiva, monopoli o qualsevol altra limitació a la lliure competència.  
Del mencionat escrit es va traslladar al sol·licitant i es va contestar, en síntesi, el següent:   
. Que l'Estudi d'Inversions i Planificació de la Xarxa de Gas de Benicàssim es troba en l'apartat 4, tant del projecte, com de l'addenda.  
. Que el punt de connexió proposat queda arreplegat en el pla ING-0028-010/G-01 complementat amb el pla que també figura en el projecte ING-0028-010/G-02 amb major precisió de detall.  
. Que tal com es reflectix en el projecte l'àrea de sol·licitud de l'autorització és tot el terme municipal de Benicàssim, es fixa en l'epígraf 1-1-2 de l'addenda, aspecte que queda perfectament definit en el pla ING-0028-10/G-01, on es troba ressaltada gràficament la totalitat del terme municipal referit.   
. Quant al pressupost corresponent i punt d'entrega de Gas Natural SDG, SA, figura en el projecte d'autorització d'instal·lacions.  
Vist que la Unitat Territorial d'Energia ha sol·licitat l'informe a l'Ajuntament de Benicàssim, d'acord amb l'article 80 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lació de gas natural, en el qual han de constar les condicions en què hauran d'efectuar-se les obres a què es referix la sol·licitud de Gas Natural Cegas, SA, en data 05.10.2004, es remet l'Acord adoptat en sessió ordinària de 20 de setembre de 2004 per la Junta del Govern local i que, en síntesi, i per unanimitat acorda:  
. Informar favorablement el projecte d'autorització administrativa i l'addenda al projecte sol·licitada per Gas Natural Cegas, SA, de xarxa bàsica de distribució de gas natural a Benicàssim (Castelló), ja que les obres d'este projecte afecten els béns i/o les vies dependents de la corporació.  
. Determinar una sèrie de condicions d'aplicació a l'execució de les obres, posteriors a l'autorització administrativa.  
. I traslladar l'informe a la Unitat Territorial d'Energia i a Gas Natural Cegas, SA.  
La Unitat Territorial d'Energia de Castelló va traslladar el mencionat informe a Gas Natural Cegas, SA, sense que conste cap manifestació en contra respecte d'això en l'expedient.  
Vist que la companyia Iberdrola Distribución de Gas, SAU, d'ara en avant Iberdrola Gas, va presentar amb data 9 de juliol de 2004 davant de la Unitat Territorial d'Energia de Castelló, de la Conselleria d'Infraestructures i Transport, l'escrit acompanyat del projecte d'autorització administrativa per a la distribució de gas natural al terme municipal de Benicàssim (Castelló), firmat per l'enginyer de camins, Sr. Javier de la Peña Ortiz de Zarate i visat pel Col·legi d'Enginyers de Camins, Canals i Ports, en data 8 de juliol de 2004, en què sol·licita l'autorització administrativa per a la distribució de gas natural, d'una banda, de la zona de sòl urbanitzable assenyalada en plans, segons preveu el Pla General d'Ordenació Urbana del municipi de Benicàssim de 28 de juny de 1994; i d'una altra, dels nous desenrotllaments urbanístics que s'aproven, d'acord amb la legislació urbanística de la Comunitat Valenciana, tot això segons queda determinat en la documentació acompanyada i amb destinació als mercats domèstic, comercial i industrial.  
Vist que es va realitzar la informació pública, a què fa referència l'article 73.4 de la Llei 34/1998, de 7 d'octubre, del Sector d'Hidrocarburs (BOE, de 8 d'octubre de 1998), per mitjà de l'anunci corresponent que es va publicar en els diaris Mediterráneo i El Mundo el 15 de desembre de 2004; en el Butlletí Oficial de la Província de Castelló d'1 de febrer de 2005 i en el Diari Oficial de la Generalitat Valenciana de 16 de desembre de 2004. D'acord amb la documentació que està en l'expedient, no s'han presentat al·legacions a la mencionada sol·licitud en el termini establit reglamentàriament.  
Vist que el Servici Territorial d'Energia ha sol·licitat informe a l'Ajuntament de Benicàssim, d'acord amb l'article 80 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lació de gas natural, en el qual facen constar les condicions en què hauran d'efectuar-se les obres a què es referix la sol·licitud d'Iberdrola Gas, SAU, per mitjà d'escrit del mencionat Ajuntament, presentat en data 25/02/05, es remet el contingut dels informes emesos pels tècnics municipals corresponents i que, en síntesi, exposen:   
. Que la majoria de canonades que es proposen discorren per vials sense urbanitzar inclosos en programes d'actuació, per la qual cosa si la instal·lació de la xarxa es realitza per estos terrenys abans d'urbanitzar el vial, pràcticament, comportarà la seua obsolèscencia i exigirà una nova instal·lació a l'hora d'urbanitzar.  
. Que l'autorització hauria d'atorgar-se de precari amb l'obligació de restituir el servici a càrrec seu.  
. Que l'empresa distribuïdora haurà de garantir que el dia que s'urbanitzen les zones sol·licitades es mantindrà de forma provisional el subministrament existent i que totes aquelles modificacions per a adequar la xarxa existent a les obres d'urbanització seran costejades per les empreses distribuïdores de gas.   
El Servici Territorial d'Energia de Castelló va traslladar el mencionat informe a Iberdrola Gas, SAU, sense que conste en l'expedient cap manifestació respecte d'això.  
Vist que en la data que és dictada la present resolució, consta justificadament acreditada a esta Direcció General d'Energia per part de Gas Natural Cegas, SA, i per part d'Iberdrola Gas, SAU, les dades referides als punts següents:  
. La zona geogràfica per a la qual se sol·licita l'autorització administrativa, delimitada adequadament i definida la instal·lació principal de la xarxa, dins de zones urbanitzades o amb projecte d'urbanització aprovat.  
. Referència al pla d'expansió de la xarxa en la zona per a l'arribada del gas als distints punts de subministrament inclosos en l'àmbit de l'autorització.  
. Identificació dels límits i distàncies existents de la zona objecte d'este pla, limitada l'expansió a sòl classificat com a urbà o urbanitzable amb projecte d'urbanització aprovat.  
. Punts de connexió de la infraestructura de gas, el seu emplaçament geogràfic, titular i característiques que el definixen.  
. Altres possibilitats de connexió en la zona que tinguen solució de continuïtat per a les instal·lacions objecte de la sol·licitud d'autorització administrativa.  
Vist que en data 23 de gener de 1997, es va atorgar resolució de concessió administrativa a Repsol Butano, SA, per a la prestació del servici públic de subministrament i distribució per canalització de combustibles gasosos de la 2a i 3a família a la localitat de Benicàssim (Castelló), per a usos domèstics, comercials i xicotetes indústries, la qual quedava condicionada a la sol·licitud per part de la concessionària d'autorització per al muntatge de les instal·lacions, en el termini d'1 any des de la publicació d'esta, fet succeït el 25 de març de 1997, a la posada en servici de les instal·lacions, en tot cas, en el termini màxim de 2 anys, des de la data de notificació de l'esmentada resolució i que s'establix com a causa d'extinció de la resolució l'incompliment de qualsevol de les condicions establides en esta.  
Vist que en data 9 d'agost de 1999, per resolució del Servici Territorial d'Indústria i Energia de Castelló, s'autoritza a Repsol Butano, SA, la realització del projecte d'instal·lacions per a la xarxa de distribució canalitzada de GLP al municipi de Benicàssim.  
Vist que, d'acord amb l'informe emés pel Servici Territorial d'Energia de Castelló, a la data 14 d'abril de 2005 no ha sigut iniciada cap obra destinada a la construcció de les instal·lacions autoritzades, i sol·licitada informació a Repsol Gas tendent a la comprovació del possible incompliment de la condició segona de la resolució de Concessió de 23 de gener de 1997, i el compliment de la causa d'extinció prevista en l'apartat c) de la condició novena de l'esmentada resolució de concessió administrativa, es rep contestació en data 20 de juny de 2005 on manifesten que, al dia de hui, l'esmentada Companyia no pot concretar data d'inici dels treballs.  
Atés que, s'ha incomplit la condició segona de la resolució de Concessió de 23 de gener de 1997, i s'ha complit la causa d'extinció prevista en l'apartat c) de la condició novena de l'esmentada resolució.  
Atés que la disposició transitòria quinze de la Llei 34/1998, de 7 d'octubre, del Sector d'Hidrocarburs, declara que sobre la zona de distribució de gas natural d'una concessió que, d'acord amb la disposició addicional sisena de la present llei, hauria esdevingut en autorització, no podran concedir-se noves autoritzacions per a la construcció d'instal·lacions de distribució fins a l'1 de gener de 2005.   
Vist que tant Gas Natural Cegas, SA, com Iberdrola Distribució de Gas, SAU, reunixen els requisits establits en el capítol II del títol II del Reial Decret 1434/2002, de 27 de desembre, per a l'exercici de l'activitat de distribució.  
Atés els informes tècnics emesos pel Servici Territorial d'Energia de Castelló de la Conselleria d'Infraestructures i Transport, sobre les sol·licituds presentades d'autorització administrativa per a la construcció de la xarxa de distribució de gas natural al terme municipal de Benicàssim.  
Vist que per aplicació de l'article 55 punt 1 apartat b) de l'esmentada Llei 34/1998, de 7 d'octubre, les instal·lacions de distribució de gas natural requerixen l'autorització administrativa prèvia.  
Atés que el contingut del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural i la disposició addicional 23 de la Llei 34/1998, de 7 d'octubre, afegida per l'article 29 del Reial Decret Llei 5/2005, d'11 de març, de reformes urgents per a l'impuls a la productivitat i per a la millora de la contractació pública, que establix que sobre la zona de distribució de gas natural d'una autorització administrativa no podran concedir-se noves autoritzacions per a la construcció d'instal·lacions de distribució, i haurà de complir les obligacions de servici d'interés general i extensió de les xarxes, imposades en la legislació i en la pròpia autorització administrativa. Tot això sense perjuí del que preveu l'article 78.  
Atés que s'han complit els tràmits reglamentaris en l'expedient instruït a este efecte.  
Atés que els avantatges amb vista a la garantia, a la connexió, a l'abast, la qualitat i condicions tècniques dels plantejaments realitzats a través de les sol·licituds tramitades, en virtut de l'anteriorment establit i que esta Direcció General d'Energia és competent per a dictar la present resolució d'acord amb l'article 73.2 i l'article 3.3. d) de la Llei 34/1998 i amb l'article 16 del Decret 182/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport.  
Esta Direcció General d'Energia, resol  
1. Extingir la Resolució de 23 de gener de 1997, de la Conselleria d'Indústria i Comerç, de concessió administrativa a Repsol Butano, SA, per a la prestació del servici públic de subministrament i distribució per canalització de combustibles gasosos de la 2a i 3a família a la localitat de Benicàssim (Castelló), i deixar sense efecte la resolució de data 9 d'agost de 1999, del Servici Territorial d'Indústria i Energia de Castelló, per la qual s'autoritza a Repsol Butano, SA, la realització del projecte d'instal·lacions per a la xarxa de distribució canalitzada de GLP al municipi de Benicàssim.  
2. La concurrència de peticionaris a l'autorització administrativa per a la gasificació del municipi de Benicàssim i atorga l'autorització administrativa per a la construcció de la xarxa de distribució de gas natural a la localitat de Benicàssim a la província de Castelló, les característiques principals de la qual són:  
. Subjecte: Gas Natural Cegas, SA.  
. Tipus de gas: gas natural.  
. Punt de connexió:  
· Primer punt:  
. Gasoducte Grau Castelló-Benicàssim de Gas Natural SDG, SA.  
Situació: partida de l'avinguda Ferrandis Salvador intersecció carrer Ratlla.  
·Segon punt:  
. Gasoducte Grau Castelló-Benicàssim de Gas Natural SDG, SA.  
Situació: gran avinguda Jaume I, 117  
· Dos Estacions de Regulació i Mesura (ERM), que disposen d'una pressió d'entrada, màxima de 4 bar i mínima de 0,4 bar i d'eixida a mitjana pressió A, amb un cabal de 1000 Nm3 /h en cada una d'estes.  
Situació:   
1a ERM: parcel·la situada a l'avinguda Ferrandis Salvador intersecció amb el carrer Ratlla.  
2a ERM: junt amb el núm. 36 del c/ Mossén Elías  
. Zona geogràfica:  
Les zones urbanes tal com queden reflectides en la descripció d'àrees compreses en les fases I a IV de l'apartat següent.  
. Característiques de les instal·lacions i plans d'expansió:   
· Fase I: 1a anualitat  
. Distribució de la xarxa amb canonada de polietilé de diàmetres 200, 160, 110, i 90 mm2 en mitjana pressió A (0,05 bar < P £ 0,04 bar), complementant-se amb canonada de polietilé de diàmetre 200 mm2 en mitjana pressió B (0,4 bar < P £ 4 bar)  
. Delimitació geogràfica. Descripció de l'àrea compresa:  
Comença en el primer punt de connexió, en l'eix del c/ Ratlla i queda definida entre els eixos dels vials, el límit de l'edificació amb la costa i al c/ Doctor Fleming en el seu primer tram.  
Finalitzada al c/ Doctor Fleming, el límit de la fase continua per l'eix del vial del c/ Traiguera, c/ Florida i c/ Fons fins a arribar a la gran avinguda Jaume I integrant tota l'àrea compresa entre esta frontera i el límit de l'edificació amb la costa.   
L'àrea de la fase I continua delimitada en el tercer tram pels eixos dels vials gran avinguda Jaume I i el límit de l'edificació amb la costa, i es tanca amb el límit que forma la poligonal dels eixos del c/ Barcelona, c/ Baladre, c/ Comte Bau, av. Jorge Comin i c/ Bernat Artola fins al límit de l'edificació amb la costa.  
Finalment, arreplega el corredor pel c/ Farja i integra les àrees abans descrites amb la zona del nucli urbà de Benicàssim, que queda definit per l'àrea tancada pels límits de la poligonal que conformen els eixos dels vials següents: c/ Carlos Salvador, c/ M. Peris i Segarra, passeig Pérez Bayer i els límits de la zona urbana amb la N-340.  
· Fase II: 2a i 3a anualitat  
. Distribució de la xarxa amb canonada de polietilé de diàmetres 160 i 110 mm2 en mitjana pressió A (0'05 bar < P £ 0'04 bar).  
. Delimitació geogràfica. Descripció d'àrea compresa.  
Comença en la seua part més meridional, en el límit de la fase I en el c/ Farja, seguint el límit per l'eix del nou bulevard, que discorrerà per l'antic traçat de RENFE, fins al c/ Palasiet tancant-se l'àrea amb els límits de la fase I.  
·Fase III: 3a i 4a anualitat  
. Distribució de la xarxa amb canonada de polietilé de diàmetres 160 i 110 mm2 en mitjana pressió A (0,05 bar < P £ 0,04 bar).  
. Delimitació geogràfica: Descripció de l'àrea compresa.  
Comprén les zones d'expansió de Benicàssim, i queda definida l'àrea des dels límits de les fases I i II i el sòl urbanitzable programat fins als límits de la N-340.  
· Fase IV: 5a anualitat  
. Distribució de la xarxa amb canonada de polietilé de diàmetres 160 i 110 i 90 mm2 en mitjana pressió A (0,05 bar < P £ 0,04 bar).  
. Delimitació geogràfica: Descripció de l'àrea compresa.  
Àmbit de les urbanitzacions les Palmes i la Parreta.  
. Pressupost del projecte presentat: 1.568.717 euros  
La present autorització administrativa s'atorga a l'empara del que disposen els articles 3.3 apartat d) i 73.2 de la Llei 34/1998, de 7 d'octubre, del Sector d'Hidrocarburs, i quedarà sotmesa a les condicions que figuren a continuació:  
Primera  
El titular d'esta constituirà en el termini d'un mes, a partir de la data de la notificació de la present resolució una garantia per valor de 31.374,34 euros, import del dos per cent del pressupost de la instal·lació que figura en l'expedient de sol·licitud, a presentar en el Servici Territorial d'Energia de Castelló, per a garantir el compliment de les seues obligacions, de conformitat amb el que assenyala el punt 4 de l'article 73 de la Llei 34/1998, de 7 d'octubre, del Sector d'Hidrocarburs i de conformitat amb l'article 28 del Reial Decret Llei 5/2005, d'11 de març, de reformes urgents per a l'impuls de la productivitat i per a la millora de la contractació pública.  
La dita fiança es constituirà en la Tresoreria del Servici Territorial de Castelló de la Conselleria d'Economia, Hisenda i Ocupació, de conformitat amb l'Orde de 14 de febrer de 1986, i l'Orde de 16 de desembre de 1996, de la Conselleria d'Economia i Hisenda, per la qual es regula el procediment de constitució i devolució de fiances. La fiança serà tornada al titular de la present autorització una vegada que el Servici Territorial d'Energia de Castelló formalitze l'acta de posada en marxa de les instal·lacions a què es referix la present resolució.  
Segona  
Gas Natural Cegas, SA, complirà amb les obligacions que estrictament s'assenyalen en l'article 74 obligacions dels distribuïdors de gas natural, i en el punt 1 de l'article 83 obligacions i drets dels distribuïdors i comercialitzadors en relació amb el subministrament de la Llei 34/1998, de 7 d'octubre, del Sector d'Hidrocarburs, així com en el punt 3 de l'article 10 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural. En especial, estarà obligada a procedir a l'ampliació de les instal·lacions de distribució, en l'àmbit geogràfic de la seua autorització, quan siga necessari atendre noves demandes de subministrament de gas, sense perjuí del que resulte de l'aplicació del règim reglamentàriament establit per a les connexions.   
Tercera  
El titular de la present autorització disfrutarà, com a distribuïdor, dels drets que assenyalen els articles 75 i 83 de la Llei 34/1998, de 7 octubre, del Sector d'Hidrocarburs, així com els que s'assenyalen en l'article 10 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.  
Quarta  
La present autorització s'entén sense perjuí i independentment de les concessions, llicències, permisos o autoritzacions de competència municipal, provincial, autonòmica, estatal o d'este o altres organismes i entitats que siguen necessàries per a la realització de les instal·lacions, d'acord amb la corresponent legislació sectorial o amb altres disposicions que resulten aplicables i, en especial, les relatives a l'ordenació del territori i del medi ambient, tot això segons el que disposa l'article 73.4 de la Llei 34/1998, de 7 d'octubre, i de conformitat amb l'article 28 del Reial Decret Llei 5/2005, d'11 de març, de reformes urgents per a l'impuls de la productivitat i per a la millora de la contractació pública.   
Cinquena  
La present autorització en cap cas es concedirà amb drets exclusius d'ús, tal com indica l'article 73 de la Llei 34/1998, de 7 d'octubre, del Sector d'Hidrocarburs, modificat per l'article 28 del Reial Decret Llei 5/2005, d'11 de març.  
Sisena  
Les instal·lacions que s'han d'establir es faran d'acord amb el projecte tècnic d'execució que cal presentar en el Servici Territorial d'Energia de Castelló en el termini de dos mesos, comptador a partir de la data de la notificació de la present resolució, i es referiran als elements compresos en l'àmbit d'aplicació del Reglament de Xarxes i Connexions de Combustibles Gasosos aprovat per l'Orde de 18 de novembre de 1974 (BOE, 6 desembre 1974) i modificat per l'Orde de 26 d'octubre de 1983 (BOE 08.11.83) i la seua correcció d'errors (BOE 23.07.84), l'Orde de 6 de juliol de 1984 (BOE 23.07.84), l'Orde de 9 de març de 1994 (BOE 21.03.94), l'Orde de 29 de maig de 1998 (BOE 11.06.98), i compliran el dit reglament, així com les disposicions i normes tècniques que en general s'apliquen. Estes instal·lacions estaran previstes per a respondre als avanços tecnològics en el camp del gas i aconseguir proveïments flexibles i assegurances.  
Setena  
La determinació de les tarifes i del règim econòmic que s'apliquen per al subministrament de gas natural es regiran per les disposicions vigents en cada moment.  
Huitena  
La present autorització s'atorga sense perjuí de tercers i deixa fora de perill els drets particulars.  
Novena  
Serà causa de revocació de la present autorització administrativa l'incompliment de les condicions expressades, la variació substancial de les característiques descrites en la documentació presentada i que ha determinat el seu atorgament o una altra causa excepcional que ho justifique.  
Deu.  
La present autorització entrarà en vigor l'endemà de la data de la notificació.  
La present resolució no és definitiva en via administrativa i contra la qual podrà interposar-se recurs d'alçada davant del secretari autonòmic d'Infraestructures en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.  
València, a 20 d'abril de 2006.. El director general d'Energia: Antonio Cejalvo Lapeña.